ጠቅላይ ሚኒስትር አብይ በኤካ ኮተቤ አጠቃላይ ሆስፒታል በመገኘት ሠራተኞችን አበረታቱ
–
በሆስፒታል ሕክምና ላይ የምትገኝ አንዲት ነብሰ ጡር እናት በሰላም መገላገሏን ሆስፒታሉ አስታወቀ አዲስ አበባ ፦ ጠቅላይ ሚኒስትር አብይ አህመድ ለኮቪድ-19 ህሙማን ማገገሚያነት እያገለገለ በሚገኘው የኤካ ኮተቤ አጠቃላይ ሆስፒታል ተገኝተው ሠራተኞችን አበረታተዋል። ጠቅላይ ሚኒስትሩ በሆስፒታሉ የበዓል ስጦታዎችንም አበርክተዋል።ዶክተር አብይ ትናንት ከጤና ሚኒስትሯ ሊያ ታደሰ ጋር በመሆን ሆስፒታሉን ሲጎበኙ፤ ለእስልምና እምነት ተከታይ የህክምና ባለሙያዎች መልካም በዓል በመመኘት ስጦታ አበርክተዋል። የጤና ባለሙያዎችና ሠራተኞቹ እያደረጉት ያለውን ጥረት በማድነቅም ‘ወረርሽኙን በሕብረት ከታገልነው እናሸንፈዋለን’ ብለዋል።የሆስፒታሉ ዋና ሥራ አስኪያጅ ዶክተር ያሬድ አግደው የጠቅላይ ሚኒስትሩ ጉብኝት በዚያ የሚገኙ ሠራተኞችን የሚያበረታታ እንደሆነ ገልጸዋል።ሠራተኞቹም የትንሣኤና የዛሬውን የዒድ አልፈጥር በዓል በሆስፒታሉ ውስጥ ማክበራቸውን ተናግረዋል።ከተለያዩ አካላት ስጦታዎች እየተበረከቱላቸው መሆኑን ገልጸው፤ ትልቁ ስጦታ ግን ለኮቪድ-19 ጥንቃቄ ማድረግ እንደሆነ ገልጸዋል።በዓሉን በሆስፒታሉ ውስጥ ያከበሩ የእስልምና እምነት ተከታይ የጤና ባለሙያዎችም በጠቅላይ ሚኒስትር አብይ ጉብኝት በዓሉን በደስታ ማክበራቸውን ተናግረዋል።በተያያዘ ዜና በኮቪድ-19 ተይዛ በኤካ ኮተቤ አጠቃላይ ሆስፒታል ሕክምና ላይ የምትገኝ አንዲት ነብሰ ጡር እናት በሰላም መገላገሏን ሆስፒታሉ አስታውቋል። ጠቅላይ ሚኒስትር አብይ አህመድም በሆስፒታሉ ጉብኝት ባደረጉበት ወቅት ለእመጫቷ ስጦታ አበርክተዋል። የሆስፒታሉ ዋና ሥራ አስኪያጅ ዶክተር ያሬድ አግደው እንደገለጹት፣ በሆስፒታሉ ሕክምና ላይ የምትገኝ አንዲት ነብሰ ጡር እናት ልጇን በቀዶ ህክምና በሰላም ተገላግላለች።“በአሁኑ ወቅትም ህጻኑና ወላጅ እናት በመልካም ጤንነት ላይ ይገኛሉ” ብለዋል።አዲስ ዘመን ግንቦት 17/2012 በጋዜጣው ሪፖርተር